Η ΠΟΣΠΕΡΤ σε ανοιχτή επιστολή της προς τη διοίκηση της ΕΡΤ αναφέρει χαρακτηριστικά, «σας γνωρίζουμε ότι κάθε φορά που θα προγραμματίζεται από την ΕΡΤ προβολή της εγκληματικής οργάνωσης της Χρυσής Αυγής, με οποιοδήποτε τρόπο, θα πραγματοποιούνται στάσεις εργασίας κατά τη διάρκεια αυτής της προβολής, ούτως ώστε όποια ώρα και αν ήθελε προγραμματιστεί από τη Διοίκηση ανάλογη μετάδοση, αυτή να μην μπορεί να πραγματοποιηθεί».

Παράλληλα, σημειώνει ότι οι εργαζόμενοι της ΕΡΤ παλεύουν ώστε η δημόσια ραδιοτηλεόραση «να είναι η φωνή της κοινωνίας και όχι κάθε ναζιστικού μορφώματος και είμαστε μαζί με όσους διαμαρτύρονται επανειλημμένα ενάντια στην προβολή της ΧΑ, όπως συνδικάτα, μαζικοί φορείς, οικογένεια Φύσσα, δημοτικές αρχές, βουλευτές όλου του δημοκρατικού τόξου, ευρωβουλευτές, όπως και με τα κόμματα που στηρίζουν την κυβέρνηση και με την αντιπολίτευση και που αντιδρούν σε αυτή την προβολή».

Τέλος, καλεί τη διοίκηση της ΕΡΤ «να εναρμονιστεί πρωτίστως με την κοινωνία και τους δημοκρατικούς θεσμούς, με τους εργαζόμενους της ΕΡΤ, με το νομοθετικό πλαίσιο που διέπει την ΕΡΤ, τις αποφάσεις της Βουλής και πρόσφατα της δικαιοσύνης, με την αθώωση του δημάρχου Πάτρας, Κ. Πελετίδη, τις αποφάσεις του Προέδρου της Δημοκρατίας που δεν τους καλεί στα συμβούλια των πολιτικών αρχηγών και επιπλέον να μην ξεχνά, ότι αυτή τη στιγμή δικάζεται η Χρυσή Αυγή ως εγκληματική συμμορία, με τάγματα εφόδου που ευθύνονται για δεκάδες δολοφονικές επιθέσεις και ότι ο πρόεδρός της, Ν. Μιχαλολιάκος, έχει αναλάβει την πολιτική ευθύνη για τη δολοφονία του Παύλου Φύσσα».